b'\n_START_ARTICLE_\nBiserica greco-catolic\xc4\x83 din Cacica\n_START_PARAGRAPH_\nBiserica \xe2\x80\x9eAdormirea Maicii Domnului\xe2\x80\x9d din Cacica este un l\xc4\x83ca\xc8\x99 de cult construit \xc3\xaen anul 1865 pentru credincio\xc8\x99ii greco-catolici ucraineni din satul Cacica (jude\xc8\x9bul Suceava).\n_START_SECTION_\n\xc3\x8enceputurile comunit\xc4\x83\xc8\x9bii greco-catolice ucrainene din Cacica\n_START_PARAGRAPH_\nPrimii greco-catolici ruteni s-au stabilit \xc3\xaen sudul Bucovinei dup\xc4\x83 anexarea p\xc4\x83r\xc8\x9bii de nord a Moldovei de c\xc4\x83tre Imperiul Habsburgic (1775). Ei proveneau din Gali\xc8\x9bia \xc8\x99i au fost adu\xc8\x99i aici de autorit\xc4\x83\xc8\x9bile austriece pentru a coloniza noile teritorii ale imperiului. \xc3\x8en anul 1780 Curtea Districtual\xc4\x83 austriac\xc4\x83 recomanda \xc3\xaenfiin\xc8\x9barea de parohii greco-catolice \xc3\xaen ora\xc8\x99ele \xc8\x99i satele Bucovinei. _NEWLINE_Primele familii de ucraineni sosesc la Cacica \xc3\xaen 1785 pentru a munci \xc3\xaen mina de sare din localitate.  \xc3\x8en 1810 se organizeaz\xc4\x83 primul grup de credincio\xc8\x99i greco-catolici, iar doi ani mai t\xc3\xa2rziu se cump\xc4\x83r\xc4\x83 terenul \xc8\x99i o cas\xc4\x83 pentru loc de biseric\xc4\x83. Primul preot pentru comunitatea ucrainean\xc4\x83 a fost pr. Lejohubschei (1812-1813), urmat de pr. Ivan Voievidca (1813-1818)._NEWLINE_\xc3\x8encep\xc3\xa2nd din 1812, \xc3\xaemp\xc4\x83ratul Francisc I al Austriei a aprobat \xc3\xaenfiin\xc8\x9barea de parohii greco-catolice la Siret (1812), Cern\xc4\x83u\xc8\x9bi (1813), Cacica (1814), iar mai t\xc3\xa2rziu au fost \xc3\xaenfiin\xc8\x9bate parohii \xc8\x99i la R\xc4\x83d\xc4\x83u\xc8\x9bi (1833), C\xc3\xa2mpulung Moldovenesc (1883) \xc8\x99i \xc3\xaen alte localit\xc4\x83\xc8\x9bi.  _NEWLINE_Parohia greco-catolic\xc4\x83 ucrainean\xc4\x83 a fost \xc3\xaenfiin\xc8\x9bat\xc4\x83 \xc3\xaen anul 1814, dar p\xc3\xa2n\xc4\x83 la construirea unei biserici proprii, credincio\xc8\x99ii greco-catolici ruteni din Cacica au folosit biserica romano-catolic\xc4\x83 (construit\xc4\x83 din lemn \xc3\xaen 1810) pentru \xc8\x9binerea slujbelor religioase. \xc3\x8en acea biseric\xc4\x83 se oficia liturghia alternativ pentru romano-catolici (polonezi) \xc8\x99i greco-catolici (ucraineni) p\xc3\xa2n\xc4\x83 \xc3\xaen 1865, c\xc3\xa2nd greco-catolicii \xc3\xae\xc8\x99i vor ridica propriul l\xc4\x83ca\xc8\x99 de cult. _NEWLINE_Conform cronicii parohiei, preotul greco-catolic din Cacica a botezat-o \xc3\xaen anul 1863 pe Olga Kobyleanska, viitoarea scriitoare de limb\xc4\x83 ucrainean\xc4\x83.\n_START_SECTION_\nConstruirea bisericii\n_START_PARAGRAPH_\nBiserica greco-catolic\xc4\x83 din Cacica a fost construit\xc4\x83 din c\xc4\x83r\xc4\x83mid\xc4\x83 \xc3\xaen anul 1865, dup\xc4\x83 proiectul lui Luca \xc8\x99i Dumitru Navro\xc8\x9bchi. Edificiul a fost ridicat cu sprijinul credincio\xc8\x99ilor, \xc3\xaen timpul p\xc4\x83storiei preotului paroh Kiril Hamorac (1861-1874). Biserica a fost sfin\xc8\x9bit\xc4\x83 la 8/20 noiembrie 1871 de c\xc4\x83tre un sobor de preo\xc8\x9bi \xc3\xaen frunte cu decanul Bucovinei, pr. Teodor Macsimovici, paroh de Cern\xc4\x83u\xc8\x9bi. Hramul l\xc4\x83ca\xc8\x99ului de cult a fost stabilit \xe2\x80\x9eSf. Arhanghel Mihail\xe2\x80\x9d (s\xc4\x83rb\xc4\x83torit \xc3\xaen fiecare an la 8 noiembrie), acesta fiind schimbat \xc3\xaen 1940 \xc3\xaen cel al \xe2\x80\x9eAdormirii Maicii Domnului\xe2\x80\x9d. _NEWLINE_\xc3\x8en anul 1867, \xe2\x80\x9eDirectoriul Arhidiecezei de Lemberg\xe2\x80\x9d men\xc8\x9bioneaz\xc4\x83 c\xc4\x83 \xc3\xaen Cacica tr\xc4\x83iau 1.356 catolici de rit roman, 5.490 greco-catolici, 29 protestan\xc8\x9bi \xc8\x99i 88 de rit mozaic. P\xc3\xa2n\xc4\x83 la sf\xc3\xa2r\xc8\x99itul secolului al XIX-lea, parohia greco-catolic\xc4\x83 a primit dou\xc4\x83 vizite ale ierarhilor din Gali\xc8\x9bia: mitropolitul Iosif Sembratovici de Liov (la 5 mai 1880) \xc8\x99i episcopul Andrei \xc8\x98epti\xc8\x9bki de Stanislavov, viitor mitropolit de Liov (la 20 mai 1890)._NEWLINE_\xc3\x8en 1895 a fost construit\xc4\x83 casa parohial\xc4\x83 greco-catolic\xc4\x83. P\xc3\xa2n\xc4\x83 \xc3\xaen anul 1948 to\xc8\x9bi preo\xc8\x9bii slujitori au provenit din Gali\xc8\x9bia R\xc4\x83s\xc4\x83ritean\xc4\x83 sau din Bucovina de Nord.\n_START_SECTION_\nSitua\xc8\x9bia parohiei \xc3\xaen secolul al XX-lea\n_START_PARAGRAPH_\nDup\xc4\x83 Unirea Bucovinei cu Rom\xc3\xa2nia (1918), greco-catolicii ruteni s-au aflat pe teritoriul Rom\xc3\xa2niei. \xc3\x8en anul 1922 a fost \xc3\xaenfiin\xc8\x9bat\xc4\x83 o administratur\xc4\x83 apostolic\xc4\x83 cu sediul \xc3\xaen ora\xc8\x99ul Siret (ast\xc4\x83zi \xc3\xaen jude\xc8\x9bul Suceava), cu rol de a-\xc8\x99i exercita jurisdic\xc8\x9bia asupra parohiilor greco-catolice rutene din Regatul Rom\xc3\xa2niei. \xc3\x8en negocierile pentru \xc3\xaencheierea Concordatului cu Vaticanul, Guvernul Rom\xc3\xa2niei a insistat asupra elimin\xc4\x83rii Administraturii apostolice a greco-catolicilor ruteni. \xc3\x8en anul 1930, dup\xc4\x83 \xc3\xaencheierea Concordatului cu Vaticanul \xc8\x99i ratificarea sa de c\xc4\x83tre Parlament, Papa Pius al XI-lea a desfiin\xc8\x9bat administratura apostolic\xc4\x83, dar a stabilit un vicariat greco-catolic rutean sub jurisdic\xc8\x9bia Eparhiei Rom\xc3\xa2ne Unite a Maramure\xc8\x99ului._NEWLINE_\xc3\x8en anul 1930, popula\xc8\x9bia satului Cacica era de 1.882 locuitori, dintre care 703 polonezi (37,35%), 657 rom\xc3\xa2ni (34,90%), 344 ruteni (18,27%), 88 germani (4,67%), 40 evrei (2,12%), 26 ru\xc8\x99i, 6 unguri, 2 cehi \xc8\x99i slovaci \xc8\x99i 16 de na\xc8\x9bionalitate nedeclarat\xc4\x83.  Dup\xc4\x83 religie, locuitorii satului erau grupa\xc8\x9bi astfel: 805 romano-catolici (42,77%), 658 ortodoc\xc8\x99i (34,96%), 357 greco-catolici (18,96%), 40 mozaici (2,12%), 6 evanghelici (luterani) \xc8\x99i 16 de religie nedeclarat\xc4\x83. _NEWLINE_\xc3\x8en anul 1936 popula\xc8\x9bia din Cacica era \xc3\xaemp\xc4\x83r\xc8\x9bit\xc4\x83 astfel dup\xc4\x83 confesiunea religioas\xc4\x83: 950 romano-catolici, 700 greco-catolici, 500 ortodoc\xc8\x99i \xc8\x99i 35 izraeli\xc8\x9bi. \xc3\x8en anul 1940, dup\xc4\x83 cedarea Basarabiei \xc8\x99i a nordului Bucovinei c\xc4\x83tre URSS, mul\xc8\x9bi ucraineni din Cacica au emigrat \xc3\xaen Germania, unde au fost \xc3\xaencorpora\xc8\x9bi \xc3\xaen Wehrmacht \xc8\x99i lua\xc8\x9bi pe front. _NEWLINE_Desfiin\xc8\x9barea Bisericii Rom\xc3\xa2ne Unite cu Roma prin decretul nr. 358 din 1 decembrie 1948 a determinat \xc8\x99i desfiin\xc8\x9barea Vicariatului Ucrainean. Pentru credincio\xc8\x99ii ucraineni trecu\xc8\x9bi la ortodoxie, a fost \xc3\xaenfiin\xc8\x9bat un Vicariat cu sediul la Sighetu Marma\xc8\x9biei (jude\xc8\x9bul Maramure\xc8\x99), care cuprindea parohii din Maramure\xc8\x99, Transilvania, Cri\xc8\x99ana \xc8\x99i Banat. Vicariatul ortodox a fost desfiin\xc8\x9bat \xc3\xaen anul 1952, fiind transformat \xc3\xaen protopopiat ortodox ucrainean de coordonare. _NEWLINE_Majoritatea credincio\xc8\x99ilor greco-catolici din Cacica a trecut la romano-catolici \xc8\x99i doar o mic\xc4\x83 parte a trecut la ortodoc\xc8\x99i. Biserica greco-catolic\xc4\x83 din Cacica a devenit \xc3\xaen anul 1948 biseric\xc4\x83 ortodox\xc4\x83. Fiindu-i solicitat\xc4\x83 predarea bisericii c\xc4\x83tre reprezentan\xc8\x9bii clerului ortodox, preotul Nicolae Maniu a pus cheia pe pragul bisericii \xc8\x99i a spus: \xe2\x80\x9eBiserica nu este a mea, ci a lui Dumnezeu. Cine are nevoie de ea s-o ia de acolo\xe2\x80\x9d._NEWLINE_Preo\xc8\x9bii greco-catolici ruteni din Bucovina au cerut protec\xc8\x9bia Episcopiei romano-catolice de Ia\xc8\x99i, dar, prin adresa nr. 4502 din 21 februarie 1955, aceasta a comunicat Guvernului Rom\xc3\xa2niei c\xc4\x83 \xe2\x80\x9epreo\xc8\x9bii Maniu Nicolae, Rogojinschi Emil, Toniuc Isidor \xc8\x99i Vorobchievici Vladimir nu apar\xc8\x9bin bisericii noastre catolice, nu-i avem \xc3\xaen eviden\xc8\x9ba preo\xc8\x9bilor no\xc8\x99tri \xc8\x99i nu au leg\xc4\x83turi de jurisdic\xc8\x9bie cu noi\xe2\x80\x9d.\n_START_SECTION_\nSitua\xc8\x9bia bisericii \xc3\xaen prezent\n_START_PARAGRAPH_\nDup\xc4\x83 Revolu\xc8\x9bia din decembrie 1989 a fost re\xc3\xaenfiin\xc8\x9bat Vicariatul Greco-Catolic Ucrainean din Rom\xc3\xa2nia, iar fosta biseric\xc4\x83 ucrainean\xc4\x83 din Cacica a revenit la confesiunea greco-catolic\xc4\x83. Dup\xc4\x83 cum a declarat preotul paroh Nicolae Nicolai\xc8\x99en, preotul ortodox Ioan Ardelean nu a \xc3\xaencercat s\xc4\x83 \xc3\xaempiedice acest proces de revenire, ci din contra l-a favorizat. \xc3\x8en anul 1992, el a predat cu proces verbal at\xc3\xa2t biserica, c\xc3\xa2t \xc8\x99i casa parohial\xc4\x83, preotului greco-catolic Nicolae Nicolai\xc8\x99en. \xc3\x8en prezent, acesta \xc3\xaendepline\xc8\x99te func\xc8\x9bia de protopop greco-catolic ucrainean de Bucovina, \xc3\xaengrijindu-se de cele 11 de parohii greco-catolice ucrainene din Bucovina.  _NEWLINE_Dup\xc4\x83 revenire, parohia greco-catolic\xc4\x83 a primit mai multe vizite ale ierarhilor greco-catolici: episcopul Lucian Mure\xc8\x99an de Maramure\xc8\x99 (la 20 septembrie 1992), episcopul Sofron Dm\xc3\xaeterko de Ivano-Frankivsk (la 6 decembrie 1992), episcopul Pavlo Vas\xc3\xael\xc3\xaec de Colomeea-Cern\xc4\x83u\xc8\x9bi (la 15 august 1994), episcopul Ioan \xc8\x98i\xc8\x99e\xc8\x99tean de Maramure\xc8\x99 (la 5 august 1998), mitropolitul Jan Martyniak de Przemysl-Var\xc8\x99ovia (la 28 iulie 2000), episcopul auxiliar Dionisii Liahov\xc3\xaeci al Arhieparhiei de Kiev-Halici (la 24 iulie 2006) \xc8\x99i episcopul Vasile Biz\xc4\x83u de Maramure\xc8\x99 (30 iulie 2012)._NEWLINE_\xc3\x8en perioada 30 iulie - 1 august 2012, Vasile Biz\xc4\x83u, episcopul greco-catolic de Maramure\xc8\x99, a efectuat prima vizit\xc4\x83 canonic\xc4\x83 \xc3\xaen calitate de episcop a bisericilor greco-catolice ucrainene din Bucovina. \xc3\x8en prima zi, el a celebrat Sf\xc3\xa2nta Liturghie \xc3\xaen parohia Cacica, dup\xc4\x83 care a vizitat parohia Sad\xc4\x83u, p\xc4\x83storit\xc4\x83 de preotul Vasile Stoica, apoi parohiile Runcu \xc8\x99i Maidan, administrate de c\xc4\x83tre preotul protopop Nicolae Nicolai\xc8\x99en. Episcopul a oficiat diferite oficii religioase \xc3\xaen fiecare parohie.'